Flere drept på valgdagen - lar seg ikke skremme
- Jeg stilte i kø allerede klokken fem i morges, da var allerede køen et par hundre meter lang, sier Francis Ng`ang`a. 28 åringen minner VG på at valget er hemmelig og at han ikke vil avsløre hvilken av presidentkandidatene han vil stemme på. - Men jeg kan si dere at det ikke blir Uhuru Kenyatta eller Raila Odinga. Jeg er interessert i saker, ikke i personer som kun ønsker å være populære og derfor ikke tør ta de viktige avgjørelsene for Kenya.På meningsmålingene ligger de to kandidatene svært likt, og langt foran de seks siste kandidatene. Valget fikk en blodig start da flere ble meldt drept i sammenstøt flere steder, men det har forløpt stille der VG har vært. Dette kan fort forandre seg nå en av kandidatene peker seg ut som en mulig vinner. For fem år siden endte presidentvalget i Kenya i et blodbad og en voldsorgie. Det kan skje igjen. Uhuru Kenyatta er av Den internasjonale straffedomstolen i Haag, anklaget for å oppfordret til vold og drap og står tiltalt for brudd på menneskerettighetene i forbindelse med valget for fem år siden. Kenya kan ende opp med kriminell som president. Til tross for de tidligee angrepene og dødsfallene, lot ikke velgerne i Mombasa seg skremme. - Vi er ikke bekymret, vi vil stemme, sa arkitekten Said Said, som sto i kø for å gi sin stemme ved en barneskole i havnebyen, ifølge NTB.
14 millioner velgere kan stemme ved valget i Kenya i dag. Mange har stått flere timer i kø for å avgi sin stemme.